# **DIRECȚIA PATRIMONIU**

**DIRECȚIA JURIDICǍ, RESURSE UMANE, ACHIZIȚII PUBLICE**

**NR. 110110/11.11.2025**

**R A P O R T**

cu privire la Proiectul de hotărâre privind atestarea apartenenței la

proprietatea privată a Municipiului Bistrița a unui imobil-teren situat în Bistrița, Piața Petru Rareș nr.1

Prin adresa înregistrată la Primăria municipiului Bistriţa cu nr.103835/24.10.2025 numiții Buta-Lager Romulus-Paul și Cătănaș Corina-Lucia-Monica, în calitate de proprietari ai imobilului situat în municipiul Bistrița, Piața Petru Rareș nr.1, înscris în CF nr.58464 Bistrița, solicită inițierea procedurilor legale în vederea înscrierii în cartea funciară a unei suprafețe de 226 mp teren, identificată prin măsurători topografice ca făcând parte din incinta imobilului proprietatea acestora, identificată în cartea funciară a aparținând Orașului Bistrița.

Conform documentației tehnice depuse de solicitanți, întocmită de către Adrian-Daniel Floare – persoană fizică autorizată de ANCPI să execute lucrări de cadastru, geodeziei și cartografie, imobilul-teren are o suprafață de 226 mp și categoria de folosință curți construcții, fiind parte din curtea imobilului proprietatea solicitanților. La identificarea cu harta topografică s-a constatat că acesta se suprapune peste numărul topografic 93/54 înscris în cartea funciară veche nr. 2108 Bistrița cu suprafața totală de 346 mp, proprietar Orașul Bistrița, numărul topografic fiind abnotat ca nefăcând obiect de carte funciară.

Conform art.129 alin.1 din Codul Administrativ, aprobat prin Ordonanța de urgență a Guvernului României nr.57/2019 *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”,* exercitând conform alin.(2) atribuții administrarea domeniului public și privat a comunei, orașului sau municipiului.

Este astfel necesară actualizarea situației juridice a imobilului-teren mai sus menționat, care face parte din proprietatea Orașului Bistrița, respectiv identificarea și delimitarea clară, în vederea actualizării patrimoniului Municipiului Bistrița și administrării în consecință, în calitate de continuator în drepturi a Orașului Bistrița, ca urmare a reorganizării administrativă a teritoriului României, adoptată prin Legea nr.2/1968, republicată, cu modificările și completările ulterioare.

Cu privire la cele de mai sus, precizăm că Codul Administrativ prevede în mod clar care sunt bunurile care alcătuiesc domeniul public al comunei, orașului, municipiului sau județului, făcând o diferență față de bunurile care aparțin domeniului privat, conform art.354 *”Domeniul privat al statului sau al unitãților administrativ-teritoriale este alcãtuit din bunuri aflate în proprietatea lor și care nu fac parte din domeniul public. Asupra acestor bunuri statul sau unitãțile administrativ-teritoriale au drept de proprietate privatã.”* Mai mult, conform art.355 din același act normativ *”Bunurile care fac parte din domeniul privat al statului sau al unităţilor administrativ-teritoriale se află în circuitul civil şi se supun regulilor prevăzute de Legea nr.287/2009, republicată, cu modificările ulterioare, dacă prin lege nu se prevede altfel.”*

De asemenea, art.888 din Codul Civil menționează: *”Înscrierea în cartea funciară se efectuează în baza înscrisului autentic notarial, a hotărârii judecătorești rămasă definitivă, a certificatului de moștenitor sau în baza unui alt act emis de autoritățile administrative, în cazurile în care legea prevede aceasta.”*

Raportat la cele de mai sus, precizăm că imobilul care face obiectul proiectului nu are destinație de uz public, definită conform art.286 alin.(4), conform celor precizate anterior face parte din curtea imobilului proprietatea solicitanților situat în municipiul Bistrița, Piața Petru Rareș nr.1, motiv pentru care se propune atestarea apartenenței la proprietatea privată a Municipiului Bistrița a imobilului-teren identificat conform documentației tehnice depuse de solicitanți.

Raportat la cele prezentate mai sus, în temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind atestarea apartenenței la proprietatea privată a Municipiului Bistrița a unui imobil-teren situat în Bistrița, Piața Petru Rareș nr.1, în forma prezentată de inițiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Alina IONESCU Dumitru Matei CINCEA**

A.I./A.F./2ex.